“แม็ค กรุ๊ป” ขาย 10 ล้านหุ้น ให้ "ดร.นิเวศน์"
ผู้บริหาร “แม็ค กรุ๊ป” ขาย 10 ล้านหุ้น ให้ "ดร.นิเวศน์" นักลงทุนวีไอรายใหญ่  หลังเห็นแนวโน้มธุรกิจเทิร์นอะราวนด์
28 ม.ค. 2563

ผู้บริหาร “แม็ค กรุ๊ป” ขาย 10 ล้านหุ้น ให้ "ดร.นิเวศน์" นักลงทุนวีไอรายใหญ่  หลังเห็นแนวโน้มธุรกิจเทิร์นอะราวนด์
นางสาวสุณี  เสรีภาณุ รองประธานกรรมการและกรรมการบริหาร บริษัท แม็คกรุ๊ป จำกัด (มหาชน) หรือ “MC” เปิดเผยว่า  เมื่อวันที่ 2 มกราคม 2563 ที่ผ่านมา ได้ขายหุ้นบิ๊กล็อต จำนวน 10 ล้านหุ้น ให้กับ ดร.นิเวศน์ เหมวชิรวรากร นักลงทุนหุ้นคุณค่า 
โดยการซื้อขายหุ้นบิ๊กล็อตในครั้งนี้เกิดขึ้น หลังจากที่ได้มีการเจรจาพูดคุยกันมาตั้งแต่ปลายปี 2562 เนื่องจาก ดร.นิเวศน์ มีความเชื่อมั่นในพื้นฐานธุรกิจของ บมจ.แม็คกรุ๊ป รวมถึงบริษัทยังได้มีการจ่ายเงินปันผลในระดับสูงอย่างสม่ำเสมอต่อเนื่องมาหลายปี จึงเป็นหุ้นที่เหมาะสมกับการลงทุนในสถานการณ์ปัจจุบัน
ประกอบกับบริษัทได้แต่งตั้ง นางชนัญญารักษ์ เพ็ชร์รัตน์ ผู้ที่มีความเชี่ยวชาญในการบริหารองค์กรระดับโลกจนประสบความสำเร็จ เข้ามานั่งเป็นประธานเจ้าหน้าที่บริหารนำทัพปรับกลยุทธ์สร้างการเติบโตใหม่ให้กับบมจ.แม็คกรุ๊ป
“อาจารย์นิเวศน์ เป็นนักลงทุนเน้นคุณค่าที่ให้ความสำคัญกับการเลือกหุ้นที่มีปัจจัยพื้นฐานดีสามารถลงทุนได้ในระยะยาว เราจึงมั่นใจกับคุณค่าที่อาจารย์ให้กับแม็คกรุ๊ป” นางสาวสุณีกล่าว